पाएं अपने शहर की ताज़ा ख़बरें और फ्री ई-पेपरडाउनलोड करें
संपूर्ण लॉकडाउन के पहले दिन पब्लिक और पुलिस दोनों ही अपनी जिम्मेदारी निभाने में ढीली नजर आई। जहां पार्कों में लोगों ने भीड़ जुटाकर धारा-144 की धज्जियां उड़ाईं, वहीं सड़कों पर बेवजह निकले लोग तरह-तरह के बहाने गिनाते रहे। उधर, पुलिस की नाकेबंदी भी शहर में कमजोर नजर आई इसलिए लोगों में न कानून का डर दिखा और न ही संक्रमण की कोई चिंता।
दिनभर सड़कों पर चहल-पहल बनी रही। कुछ जरूरत के लिए तो ज्यादातर लोग कार, बाइक व स्कूटी से विभिन्न चौक-चौराहों और बाजारों के बीच होते हुए शहर का जायजा लेने निकलते रहे। दोपहर में भी आना जाना लगा रहा। शाम को 4 बजे के बाद सामान्य दिनों जैसी भीड़ सड़कों पर दिखाई देने लगी।
जानिए लॉकडाउन टूटने के 2 कारण
1.शहर में पुलिस की नाकेबंदी कम थी। जबकि पुलिस ने दावा किया था कि पूरी सख्ती के साथ लॉकडाउन का पालन करवाया जाएगा।
2.कोरोना के खिलाफ लड़ने के लिए लगाए लॉकडाउन को जनता ने गंभीरता से नहीं लिया। बहाने बनाकर घर से निकलते रहे।
और इधर 2 कार्रवाई
पुरानी मंडी में शटर डाउन कर बेची सब्जी
सुबह 11 बजे तक ही सब्जियां व फल बेचने की छूट है। फिर भी दोपहर 2:06 बजे पुरानी सब्जी मंडी में दुकान का शटर डाउन कर अंदर से सब्जी बेचने का क्रम चलता रहा। दुकान के सामने खड़ा व्यक्ति आने जाने वालों को इशारे से बुलाकर सब्जी बेच रहा था।
गलियों में भी सब्जी की रेहड़ियों पर टूटे नियम
शाम साढ़े 4 बजे के बाद मुख्य सड़कों के साथ लगती गलियों में रेहड़ी वालों ने कतार बना दी। दुर्गा भवन मंदिर के पास शाम 5:31 बजे रेहड़ी पर लोगों की भीड़ जुटी।
दवाई की दुकानों पर नहीं दिखी डिस्टेंसिंग
मेडिकल मोड़ पर दवाओं की दुकानों पर दोपहर 12:35 बजे मेडिकल हॉल पर दवा लेने की होड़ मच गई। दुकानदारों ने भी डिस्टेंसिंग का पालन नहीं कराया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn